Ændret forslag til RÅDETS HENSTILLING om børns og unges alkoholforbrug (forelagt af Kommissionen i henhold til EF-traktatens artikel 250, stk. 2) - (EØS-relevant tekst)

1. Baggrund

- Dato for oversendelse af forslaget til Rådet (KOM(2000)736 endelig): 28.11.2000.

- Dato for Rådets oversendelse af forslaget til Europa-Parlamentet (Høringsproceduren (KOM(2000)736-2001/0801(CNS)): 16.01.2001.

- Dato for Europa-Parlamentets udtalelse (PE A5-150/01): 16.05.2001.

2. Forslagets målsætning

I forslaget til Rådets henstilling anbefales, at der udformes og gennemføres omfattende og hensigtsmæssige sundhedsfremmende politikker i relation til unge og alkohol på lokalt og nationalt plan samt fællesskabsplan. Medlemsstaterne opfordres til at træffe foranstaltninger på uddannelses- og oplysningsområdet for at imødegå de problemer, der forårsages af unge menneskers indtagelse af alkohol, og til at styrke håndhævelsen af den forskriftsmæssige kontrol f.eks. regler om salg af alkohol, spirituskørsel og reklamer.

I foreslaget til henstilling anmodes medlemsstaterne endvidere om at opfordre producenter og forhandlere til at kommunikere på en ansvarlig måde og til at øge deres egenkontrol med reklamer. De nationale regeringer opfordres til at udarbejde og videreudvikle adfærdskodekser i samarbejde med erhvervslivet for at sikre, at alkoholholdige produkter ikke målrettes mod unge og at de ikke udformes eller markedsføres på en sådan måde, at de i særlig grad appellerer til dem.

3. Kommissionens holdning til de af Europa-Parlamentet vedtagne ændringsforslag

Efter en debat om denne henstilling den 15. maj 2001, vedtog Europa-Parlamentet den 16. maj følgende ændringsforslag: 1-6, 8, 9 (1. del), 10-11, 12 (2. del), 14-18, 19 (1. del), 20-40, 42-46, 48-56. Det således ændrede forslag blev vedtaget med et stort flertal og den lovgivningsmæssige beslutning blev vedtaget med 445 stemmer for, 63 stemmer imod og 21 undlod at stemme.

Af disse ændringsforslag havde Kommissær David Byrne på plenarmødet den 15. maj tilkendegivet, at Kommissionen helt eller delvist kunne acceptere følgende ændringsforslag: 1, 8, 10, 11, 15, 17, 18, 21, 22, 24, 27, 30, 31, 33, 34, 35, 38, 39, 40, 42, 49, 50, 51og 52.

3.1. Følgende ændringsforslag accepteres fuldt ud: 1, 8, 10, 11, 18, 27, 30, 31 og 34.

Begrundelsen for, at disse ændringsforslag kan accepteres fuldt ud, kan resumeres som følger:

Ændringsforslag 1: Den foreslåede nye ordlyd af betragtning 4 er mere præcis og afspejler de bemærkninger, der fremgår af Kommissionens meddelelse om trafiksikkerhed.

Ændringsforslag 8: Det forekommer bestemt fornuftigt at acceptere den foreslåede omformulering af betragtning 15, således at behovet for flere undersøgelser, herunder en mere omfattende og ensartet dataindsamling, understreges mere klart.

Ændringsforslag 10: Det forekommer bestemt fornuftigt at forbedre formuleringen af punkt 1 ved at fremhæve behovet for at fremme undersøgelser og dataindsamling. Det giver også mening at understrege behovet for, at unge får mulighed for at foretage informerede valg, og i den sammenhæng at nævne foranstaltninger også på regionalt plan.

Ændringsforslag 11: I det nye punkt 1a uddybes bemærkningen i punkt 1 ved at der tilføjes en henvisning om, at alkohol er en af de afgørende faktorer for sundheden. Med inddragelse af elementer af ændringsforslag 17 får den nu følgende ordlyd: "støtte undersøgelse af alkoholforbrug, som er en af de afgørende faktorer for sundheden, på hvis grundlag det vil være muligt at vurdere følgerne på lokalt, nationalt og regionalt plan samt fællesskabsplan og i den forbindelse tilskynde til udvikling af databaser for systematisk at kunne behandle alle relevante emner i forbindelse med alkohol og sundhed" (jf. også ændringsforslag 17).

Ændringsforslag 18: Studenterorganisationer bør bestemt omtales sammen med ungdoms- og idrætsforeninger i punkt 5; pres fra jævnaldrende, forældres alkoholmisbrug og manglende selvtillid er områder der i høj grad giver anledning til bekymring; det er et legitimt mål at ville bidrage til at fjerne det negative image, som alkoholfrie alternativer har.

Ændringsforslag 27: Det er vigtigt at unge får en mere fremtrædende placering i punkt 11; det kan også accepteres at ordene "begynde at drikke i et omfang, der giver anledning til bekymring" erstattes med "påbegynde et skadeligt alkoholforbrug".

Ændringsforslag 30: En terminologisk ændring af punkt 13, hvorefter ordlyden "opfordre" producenter og forhandlere til at øge deres egenkontrol erstattes med ordlyden "kræve ..." er acceptabel.

Ændringsforslag 31: En ændring, således at ordlyden af punkt 14 ændres fra "forsøge at indgå en aftale" med producenter og forhandlere til "kræve ..." er ligeledes acceptabel.

Ændringsforslag 34: Tilføjelsen af et nyt led til punkt 15, litra b, "anvendelse af misvisende mærker" er en velbegrundet præcisering, der også indirekte indeholder en henvisning til mærket Alcopop (der var anledningen til at denne henstilling blev udarbejdet).

3.2. Følgende ændringsforslag accepteres delvis eller med en anden formulering: 15, 17, 21, 22, 24, 33, 35, 38, 39, 40, 42, 49, 50, 51 og 52

Ændringsforslag 15: Ngo'er skal spille en rolle på dette område og bør nævnes i punkt 10 (fremme en flerstrenget orientering af unge). Punkt 10 har derfor nu følgende ordlyd: "fremme en flerstrenget orientering af unge om brug og misbrug af alkohol for at forhindre misbruget; lærerne, sundhedsvæsenet, ungdomsorganisationerne, de retshåndhævende organer, ikke-statslige organisationer og medierne kunne i passende omfang deltage i dette initiativ".

Ændringsforslag 17: Databaser bør nævnes i forbindelse med undersøgelser og dataindsamling. Punkt 1a (ny) har derfor nu fået følgende ordlyd: "støtte undersøgelse af alkoholforbrug, som er en af de afgørende faktorer for sundheden, på hvis grundlag det vil være muligt at vurdere følgerne på lokalt, nationalt og regionalt plan samt fællesskabsplan og i den forbindelse tilskynde til udvikling af databaser for systematisk at kunne behandle alle relevante emner i forbindelse med alkohol og sundhed" (jf. også ændringsforslag 11).

Ændringsforslag 21: Det er vigtigt at også forhandlerne får ansvar for at uddanne serverings- og salgspersonale med henblik på beskyttelse af unge og at der tilføjes en henvisning til de eksisterende licensbegrænsninger. Punkt 6 får herefter følgende ordlyd: "støtte producenterne og forhandlerne af alkoholholdige drikkevarer i deres indsats for at udforme en særlig uddannelse for serverings- og salgspersonale med henblik på beskyttelse af børn og unge og for så vidt angår de eksisterende licensbegrænsninger for salg af alkohol til unge og for så vidt angår behovet for at alkoholiske drikke i handelen holdes skarpt adskilt fra ikke-alkoholholdige drikkevarer" (jf. også ændringsforslag 42).

Ændringsforslag 22: Det er velbegrundet at foreslå, at vejledende materiale udarbejdes i samråd med unge; lærere og pædagoger har en vigtig rolle i forhold til sundhedsfremme; det er velbegrundet at inddrage medierne og arbejdspladsen. Punkt 7 har derfor følgende ordlyd: "fremme udarbejdelsen - i samråd med unge når dette er hensigtsmæssigt - af vejledende materiale til forældre, lærere og pædagoger med henblik på at hjælpe dem med at drøfte alkoholspørgsmål med børn og unge og fremme udbredelsen af dette materiale gennem lokale netværker, f.eks. skoler, sundhedsvæsenet, arbejdspladser, biblioteker, kommunekontorer så vel som via Internettet og andre massemedier."

Ændringsforslag 24: Det er velbegrundet at sikre sig, at mindreårige forbrugere ikke er målgruppe for misvisende mærker. Punkt 15, litra a), får derfor nu følgende ordlyd: "Sikre, at producenterne ikke målretter alkoholholdige produkter mod børn og unge ved blandt andet at anvende misvisende mærker." (jf. også ændringsforslag 33).

Ændringsforslag 33: Med dette ændringsforslag foreslås en ændret formulering af punkt 15, litra a), hvilken også er omfattet af ændringsforslag 24. Bestemmelsen har nu følgende ordlyd: "Sikre, at producenterne ikke målretter alkoholholdige produkter mod børn og unge ved blandt andet at anvende misvisende mærker." (jf. også ændringsforslag 24).

Ændringsforslag 35: Med dette ændringsforslag foreslås, at der henvises til behovet for at mindske risikoen for forveksling af ikke-alkoholholdige drikkevarer og alkoholiske drikke. Dette er nu omfattet af et nyt led under punkt 15, litra b): "- risikoen for forveksling af ikke-alkoholholdige drikkevarer og alkoholiske drikke."

Ændringsforslag 38: Det kan være nyttigt i punkt 15, litra b) at henvise til bestemte typer af drikkevarer, der er rettet mod unge: Det første afsnit af punkt 15, litra b) får derfor følgende ordlyd: "sikre, at alkoholholdige produkter ikke udformes eller markedsføres på en sådan måde, at de i særlig grad appellerer til børn og unge, f.eks. alkoholholdige læskedrikke ("alcopops") eller "pre-mix", herunder bl.a. følgende:"

Ændringsforslag 39: Det er fornuftigt at præcisere, at reklamer kan være rettet mod enten børn eller unge eller mod begge grupper på samme tid. Punkt 15, litra b), ottende led lyder derfor nu således: "- reklamer i den trykte presse eller i andre massemedier, der er rettet mod børn og/eller unge" (jf. også ændringsforslag 40).

Ændringsforslag 40: TV-reklamer er reguleret på EU-plan og der findes også nationale regler om radioreklamer. Det forekommer derfor tilrådeligt med en mere generel henvisning til "massemedier", for at undgå at komme i konflikt med gældende lovgivning. Punkt 15, litra b), ottende led lyder derfor nu således: "- reklamer i den trykte presse eller i andre massemedier, der er rettet mod børn og/eller unge" (jf. også ændringsforslag 39).

Ændringsforslag 42: Det forhold, at alkoholiske drikkevarer i handelen skal holdes adskilt fra ikke-alkoholholdige drikkevarer, indgår som en vigtig del af salgspersonalets uddannelse. Punkt 6 har derfor nu følgende ordlyd: "støtte producenterne og forhandlerne af alkoholholdige drikkevarer i deres indsats for at udforme en særlig uddannelse for serverings- og salgspersonale med henblik på beskyttelse af børn og unge og for så vidt angår de eksisterende licensbegrænsninger for salg af alkohol til unge og for så vidt angår behovet for at alkoholiske drikke i handelen holdes skarpt adskilt fra ikke-alkoholholdige drikkevarer" (jf. også ændringsforslag 21).

Ændringsforslag 49: Der er bestemt behov for at understrege den rolle, som det nye handlingsprogram for folkesundhed og fremgangsmåden med "inddragelse af sundhedsaspektet i andre politikker" har i relation til en eventuel udvikling af alkoholpolitikken i forbindelse med forslaget til henstilling. Under overskriften "Opfølgning på fællesskabsplan" foreslås indsat et nyt punkt 4, der skal omhandle ovennævnte: "at udnytte Fællesskabets politikker, herunder navnlig handlingsprogrammet inden for folkesundhed, fuldt ud til at tage fat på de forhold, der er omfattet af denne henstilling."

Ændringsforslag 50: Forslaget om at optage aspektet vedrørende alkohol i de EU-programmer, der har de unge som målgruppe, er indirekte omhandlet i det nye punkt, der omfatter fremgangsmåden med at inddrage sundhedsaspektet i andre politikker (jf. ændringsforslag 49).

Ændringsforslag 51: Det er velbegrundet at understrege behovet for at samarbejde med Verdenssundhedsorganisationen. Punkt 2 under overskriften "Opfølgning på fællesskabsplan" har derfor nu følgende ordlyd: "at følge op på, vurdere og overvåge udviklingen og foranstaltningerne i såvel medlemsstaterne som på fællesskabsplan, at samarbejde med Verdenssundhedsorganisationen, når det er hensigtsmæssigt, og i denne forbindelse at sikre en kontinuerlig, konstruktiv og velstruktureret dialog med alle berørte parter;".

Ændringsforslag 52: Det kan bestemt tilrådes at afkorte varigheden af henstillingen og at henvise til, at der herefter foretages indberetninger med regelmæssige mellemrum. Punkt 3 under overskriften "Opfølgning på fællesskabsplan" har derfor nu følgende ordlyd: "at aflægge beretning, på grundlag af oplysninger fra medlemsstaterne, om gennemførelsen af de foreslåede foranstaltninger senest ved udløbet af det fjerde år efter datoen for vedtagelse af denne henstilling, og herefter med regelmæssige mellemrum at vurdere i hvor høj grad de foreslåede foranstaltninger virker efter hensigten samt at overveje behovet for en yderligere indsats."

4. Konklusion

Kommissionen ændrer sit forslag som angivet ovenfor, jf. EF-traktatens artikel 250, stk. 2.

Udfærdiget i Bruxelles, den .

På Rådets vegne

Formand